Seun van oudpolisieman vermoor | News24
Seun van oudpolisieman vermoor
Zane Hayward. Foto:VERSKAF
'n Dag nadat die lyk van die vermoorde Zane Hayward (29) agter 'n klub in Jeffreysbaai gevind is, het polisie in die dorp drie verdagtes vasgetrek.
"Speurders het aanhoudend gewerk om die skuldiges op te spoor en drie verdagtes is Sondag omstreeks 11:30 in hegtenis geneem," sê kapt. Gerda Swart, polisiewoordvoerder.
Die drie verdagtes, wat van 19 tot 26 jaar oud is, het Dinsdag in die landdroshof in Humansdorp verskyn.
Hayward se lyk met erge kopbeserings is Saterdagoggend omstreeks 07:15 agter die Beachfront-klub in Pellsrus aange-tref. "Die motief vir die moord was roof, aangesien geld geneem is," sê Swart.
Hayward se pa, Johnny, 'n oudpolisieman van Jeffreysbaai, kon Sondag nie sin maak van die moord op sy seun, wat aan Russell-Silver dwergsindroom gely het, nie. "Almal het van hom gehou," vertel Johnny. "Hy was hulpvaardig en hardwerkend, en het altyd gelag. Iemand het my vertel hoe hy altyd gehardloop het om haar te help om kruideniersware te dra na inkopies.
"Ek was vir 33 jaar 'n polisieman en het baie mense toege-sluit. Ek wil nie glo dit het iets met sy moord te doen nie, maar hoekom anders sal iemand 'n man soos hy aanval?"
Johnny meen Hayward het vriende naby die klub besoek toe die voorval plaasgevind het. "Hy het voorheen by Billabong gewerk en goeie vriende gemaak, waarvan 'n hele paar naby die klub woon. Ons het hom nog 00:30 gesien waar hy Playstation-speletjies gespeel het, maar hy is seker daarna na Pellsrus."
Hayward se niggie, Chantell Hayward, het ook hom na die nuus van sy sterfte op Facebook vereer. "Woorde kan nie beskryf wat ek vandag voel nie," skryf sy. "Ek sal jou altyd onthou. Daardie koffie-oggende by ouma se huis, jou stem wat my vroeg-vroeg kom wakker maak het by my woonstel. Ons lekker grappies, en dan kon jy so lekker vir Robbie Wessels na-aap.
"Ai Zane, my brein sê vir my jy's weg, maar my hart wil dit nog nie glo nie. Jou leemte gaan diep lê in die harte van so baie mense. Rus sag my neef. Jy sal vir altyd in my hart rond dwaal."